“Ḿfág wáma, ḿbú ósú yā édzōē Darius mǎn Médian, mə ngákə nyé ka ású yə̄ nâ mə̄ və̄ nyé ngul. 2Ńdɔ̄ hḿ étɔ̄á dzī, mazu wa kad bə́bə́lá: "Á nə̄ nâ: miǹkúkúmá mílɛ́ myâyi bǎd tə́bə̄ ású Pérsia; ényɔ́ nyina a yi bi ákúmá ábuí a lodo ébá bə́sə bəvɔ́g, ǹnyie anə́ ákūmá láyī nyé mǎn wóno, eyɔ̌ŋ te ǎ yi tə́bə̄ naa a lúman ai bidzóe bísə̄ yā Grɛ̄sia. 3Ǹgungúl ńkúkúmá wâyi tə́bə ó ngadzóe ewóge ǹnén, a bɔ̌ fə̄ é dzam ásə anə́ ā yi. 4A ngə́lə́ bɛ́dē á yób nālá, eyɔ̌ŋ te ewógē dzíé yâyi búgi, é mān kaban á bīvúndū bínyǐ yā yób, hədá sə̌ kig ású m̀fí mvɔŋ bod dzié; yǎyǐ kig dzóe anə́ nyé á ngādzóe, amú edzóē dzíé yâyi fadiban bə́ və́ə́ dzɔ bədzóe bəfə́, sə̌ kig fə nyémēn. 5Ǹkúkúmá yǎ ńnam Ńtóban ámǒs a yi bɔ̌ ngul; etɔŋ ńtómbā dzíé dzyá yâyi nyé mana, ewógē dzíé é ńtɔ̄á ánēn é lodo éńdzīē. 6Á mvús tě ngɔn ǹkúkúmá yǎ á ńnam Ńtóban ámǒs a yi sɔ́ ábə ǹkúkúmá yā ńnam âkoé nə́ a zu mǎn wē óyīlí yā étē, hədá ǎ yǐ kig tóban tɔ́ wɔ́ ziŋ á wávə́ nye ngul, mvɔŋ bod dzié dzam də́dā fə, yayi kaban fǔfulu ai ébá bə́ ngázu ai dzɔ̌, ai mɔ́n wōē, ai é mod á ngábə́ ńdzóe woe, ábǒg tē. 7Efâlǎ yā míńkán bítá míé yâyi tə́bə̄ á məyian móé, é sɔ̂ ḿfág yǎ mim̀fim mí óngóla, é nyían á ndá kɔ̄a ǹkúkúmá yā Âkoé, ǎ ngalúma ai bɔ́, a dɔ̌. 8Bəzambá bábán bə́bēn, ai bivəgələ byábán ai bilában bí nyāngá byábán, tɔ mvɔ́d, tɔ sílíba, byâyi bɔ byə́m bí ńsǎ yā ā yi kə ai byá Égîptɛn á tâŋ bǎn míḿbú, a yi tə́bə̄ óyǎb ai ǹkúkúmá á ńnam âkoé. 9A yi kə éwōgē ńkúkúmá á ńnam Ńtóban ámǒs, eyɔ̌ŋ te ǎ yi dúgan á ńnam wóé. 10Bɔ́n bóé bâyi tə́bə, bâyi kóǎn miǹgungúl míńkán bítá, eyɔ̌ŋ te m̀bɔ́g yǎ étē ā yi tíe ai dulu, a tǐ alí a tii álí, a lodó, a dúgán nyúan ai bitá a kələ kwí á ndá kɔ̄a. 11Eyɔ̌ŋ te ǹkúkúmá yā ńnam Ńtóban ámǒs ā yi liŋan, a kə́ lúmǎn bītá ai ǹkúkúmá yā ńnam Âkoé, a yi tógan étītíb bod ndɔ̄ hḿ étítíb bǒd yā á yād yáyī nyé ku á mɔ́. 12Étítíb bod yâyi siliban á sí, ǹnə́m wóé ó ngavús ai məbún; ǎ ngawé bod, bakúda bakúda, hədá a təge dɔ.